Ísland hefur á vettvangi ÖSE lagt sérstaka áherslu á vernd mannréttinda og baráttuna gegn mansali auk aðgerða stofnunarinnar til að stemma stigu við hryðjuverkum . Efst á baugi Erfitt hefur reynst að ná árangri í sáttaumleitunum í langvarandi deilum og ófriði á ÖSE-svæðinu , aðallega vegna andstöðu Rússa . Úkraínudeilan er fyrirferðamest og lítið þokast í átt að sáttum samkvæmt Minsksamkomulaginu svokallaða . Ísland hefur ítrekað stuðning sinn við sjálfstæði Úkraínu og krafist þess að alþjóðleg viðurkennd landamæri ríkisins verði virt . Atburðirnir við Kerch-sund í nóvember 2018 , þar sem rússneski flotinn skaut og sigldi á úkraínsk skip og handtók áhafnir , hefur gert illt verra . Kyrrstaða er í öðrum langvarandi deilum , eins og milli Georgíu og Rússlands um Suður-Ossetíu og Abkasíu , milli Aserbaísjan og Armeníu um Ngorno-Karabakh , og Rússa og Moldóvu um Transnistríu . Þar hefur reyndar aðeins þokast í sáttaferlinu . Andstaða Rússa við endurskoðun Vínarskjalsins kom í veg fyrir að hægt væri að ná fram samþykkt á ráðherrafundi ÖSE í Mílanó í desember 2018 um að styrkja hermálagagnsæi , minnka áhættu og koma í veg fyrir hættuleg atvik . Vínarskjalið er einn af grundvallarsamningum um öryggissamvinnu í Evrópu . Aftur á móti náðist fram samþykkt um smá - og léttvopn . Viðræðum um takmörkun vígbúnaðar hefur verið haldið áfram og þar hefur meðal annars verið rætt um netöryggi , óhefðbundinn hernað og nýjar fjandsamlegar aðgerðir . Fjarvera Rússa í sameiginlega samráðshópnum um samninginn um takmörkun hefðbundins herafla í Evrópu setur svip á starf hópsins . Í ráðgjafanefndinni um samninginn um opna lofthelgi eru góðar vonir um samvinnu um traustvekjandi aðgerðir á árinu 2019 .